***Проект***

**Договор**

**№ РД** ………………………….

Днес ............... 2016 г. в град София, между:

 **НАЦИОНАЛЕН СТАТИСТИЧЕСКИ ИНСТИТУТ,** с адрес: гр. София, ул. „Панайот Волов” № 2, БУЛСТАТ 000695146, представляван от Сергей Цветарски – председател, наричан за краткост **ВЪЗЛОЖИТЕЛ**

 **и**

 **„……………………………“,** регистрирано в Търговския регистър към Агенция по вписванията със седалище и адрес на управление в град ……………….., ул. „…………….” № ……., ЕИК: …………….., представлявано от …………………………… – …………………….., наричано за краткост **ИЗПЪЛНИТЕЛ**,

на основание чл. 194 от Закона за обществените поръчки (ЗОП), във връзка с Протокол № ……………/……….12.2016 г., утвърден от председателя на НСИ, за класиране на участниците и за определяне на изпълнител за обществена поръчка с предмет: **„Извършване на системна администрация на информационната и комуникационна инфраструктура на НСИ и денонощен мониторинг на услуги и устройства“**, се сключи настоящият договор за следното:

**ПРЕДМЕТ НА ДОГОВОРА:**

 **Чл. 1. (1)** ВЪЗЛОЖИТЕЛЯТ възлага, а ИЗПЪЛНИТЕЛЯТ се задължава да осигурява услуги по извършване на системна администрация на информационната и комуникационна инфраструктура (ИКИ) на НСИ и денонощен мониторинг на услуги и устройства, в сроковете и при условията, определени в настоящия договор и в пълно съответствие с Техническата спецификация– приложение № 1 и Техническото предложение и предлаганите ценови параметри – приложение № 2.

 **(2)** При констатирани несъответствия, приоритетите на документите са, както следва: договорът, Техническата спецификация – приложение № 1, Техническото предложение и предлаганите ценови параметри на Изпълнителя – приложение № 2.

 **(3)** Изпълнението на услугите по ал. 1 започва от момента на подписване на договора и приключва с изтичане на срока по чл. 4 от договора.

**ЦЕНА И НАЧИН НА ПЛАЩАНЕ:**

 **Чл. 2.** Цената за извършване на услугата включва всички необходими разходи, нужни за изпълнението предмета на договора и е за целия негов срок и възлиза на **………….. лв.** **(…………………………………) без включен ДДС,** съгласно предлаганите ценови параметри на ИЗПЪЛНИТЕЛЯ – приложение № 2, неразделна част от настоящия договор.

 **Чл. 3. (1)** ВЪЗЛОЖИТЕЛЯТ изплаща месечно възнаграждение на ИЗПЪЛНИТЕЛЯ в размер на 1/12 от общата сума, съгласно приложение № 2.

 **(2)** ИЗПЪЛНИТЕЛЯТ получава месечното възнаграждение до 15-то число на месеца, следващ месеца, за който се дължи възнаграждението, след представяне на оригинална фактура, двустранно подписан приемо-предавателен протокол и отчет за извършената работа през съответния месец.

  **(3)** Заплащането на месечното възнаграждение се извършва по банков път по сметката на ИЗПЪЛНИТЕЛЯ:

BIC: …………………………,
IBAN: ……………………………….,
обслужваща банка: ………………………………..

**СРОК И МЯСТО НА ИЗПЪЛНЕНИЕ:**

 **Чл. 4.** Настоящият договор влиза в сила от датата на подписването му и се сключва за срок от 12 (дванадесет) месеца.

 **Чл. 5.** Мястото на извършване на услугата е ЦУ на НСИ, гр. София, ул. „Панайот Волов” № 2:

 **1.** Посредством работа на специалисти на ИЗПЪЛНИТЕЛЯ на място в Дейта центъра на ВЪЗЛОЖИТЕЛЯ.

**2.** Посредством осигурен отдалечен достъп през IPSec VPN тунел между Центъра за поддръжка на ИЗПЪЛНИТЕЛЯ и мрежата на ВЪЗЛОЖИТЕЛЯ.

**ПРАВА И ЗАДЪЛЖЕНИЯ НА ИЗПЪЛНИТЕЛЯ:**

 **Чл. 6. (1)** ИЗПЪЛНИТЕЛЯТ се задължава да осигури услуги по извършване на системна администрация на ИКИ на НСИ и денонощен мониторинг на услуги и устройства, с обхват и параметри, описани в Приложение № 1.

 **(2)** ИЗПЪЛНИТЕЛЯТ се задължава да уведомява ВЪЗЛОЖИТЕЛЯ за всякакви потенциални проблеми или нередности, които са открити при изпълнение на дейностите по чл. 1 от договора.

 **(3)** ИЗПЪЛНИТЕЛЯТ се задължава да води отчетност за извършената работа по поддръжката, като за целта ежемесечно представя отчет за извършената работа, който се одобрява от ВЪЗЛОЖИТЕЛЯ или от лицата по чл. 17 от договора, които представляват ВЪЗЛОЖИТЕЛЯ.

 **(4)** В срок от 20 (двадесет) работни дни от влизането на договора в сила, ИЗПЪЛНИТЕЛЯТ се задължава да изготви доклад, който включва анализ на текущото състояние на ИКИ, открити критични и второстепенни проблеми и съществуващи рискове, и препоръки за отстраняването им и препоръки за бъдещо развитие на инфраструктурата на ВЪЗЛОЖИТЕЛЯ. Изготвеният доклад се одобрява от ВЪЗЛОЖИТЕЛЯ.

 **(5)** ИЗПЪЛНИТЕЛЯТ се задължава да изпълнява писмените указания на ВЪЗЛОЖИТЕЛЯ по изпълнението на дейностите по системна администрация на ИКИ на НСИ и денонощен мониторинг на услуги и устройства. ИЗПЪЛНИТЕЛЯТ може да възрази срещу извършването на услуги, които биха застрашили нормалната и стабилна работа на ИКИ на НСИ, при което трябва да се обоснове подробно в писмена форма. Ако ВЪЗЛОЖИТЕЛЯТ не приеме доводите за отказ на ИЗПЪЛНИТЕЛЯ и писмено потвърди указанията, ИЗПЪЛНИТЕЛЯТ е длъжен да ги изпълни.

 **(6)** ИЗПЪЛНИТЕЛЯТ се задължава да дава технически и организационни препоръки за подобряване и развитие на ИКИ на НСИ, базирани на постоянното наблюдение на нейната работа и анализа на възникващите проблеми. Препоръките следва да бъдат потвърдени или отказани от ВЪЗЛОЖИТЕЛЯ или оторизираните по чл. 17, ал. 2 и 3 лица писмено или по електронен път.

 **Чл. 7. (1)** ИЗПЪЛНИТЕЛЯТ се задължава да осигури директен достъп на ВЪЗЛОЖИТЕЛЯ до следните линии за заявка за поддръжка и администриране за всеки един Компонент на платформата:

1. Телефонна линия: ……………………;

2. Електронен (e-mail) адрес: ……………………..;

3. Уеб-базирана система за управление на поддръжката c адрес: http://……………………………;

 **(2)** ИЗПЪЛНИТЕЛЯТ се задължава да осигури Уеб-базирана система за управление на поддръжката, съгласно изискванията на Техническата спецификация – приложение № 1.

 **Чл. 8. (1)** ИЗПЪЛНИТЕЛЯТ се задължава да извършва услугите по системно администриране на ИКИ на НСИ с гарантирани параметри съгласно Техническата спецификация.

 **(2)** Срокът за реакция е времето, за което квалифициран специалист на ИЗПЪЛНИТЕЛЯ идентифицира проблема и метода за разрешаването му. Срокът за реакция е определен в Техническата спецификация – приложение № 1 и в Техническото и ценово предложение на ИЗПЪЛНИТЕЛЯ – приложение № 2. В случай, че сроковете в двете приложения се различават, срокът за реакция е по-краткия от двата, като в този случай не се прилага разпоредбата на чл. 1 ал. 2 от договора. Срокът за реакция започва да тече от момента на подаване на заявка по някоя от линиите, посочени в чл. 7, ал. 1 от договора.

 **(3)** Срокът за отстраняване на проблем при постъпване на заявка в Системата за управление на поддръжката е …………………, определен в Техническата спецификация – приложение № 1 и в Техническото предложение и предлаганите ценови параметри на ИЗПЪЛНИТЕЛЯ – приложение № 2. В случай, че сроковете в двете приложения се различават, срокът за отстраняване на проблем е по-краткия от двата, като в този случай не се прилага разпоредбата на чл. 1, ал. 2 от договора. Срокът за отстраняване на проблем започва да тече от момента на подаване на заявка по някоя от линиите, посочени в чл. 7, ал. 1 от договора. В случай, че след изтичането на срока по настоящата алинея проблемът не е отстранен, се съставя констативен протокол от поне две от лицата по чл. 17, които представляват ВЪЗЛОЖИТЕЛЯ или други упълномощени от ВЪЗЛОЖИТЕЛЯ лица.

 **(4)** Срокът по ал. 3 не включва:

 1. времето на забавяне или отлагане на дейностите по отстраняване на проблем от трета страна, с която ВЪЗЛОЖИТЕЛЯТ е в договорни отношения;

 2. в случай на софтуерна грешка, времето за изработване, предоставяне и тестване от страна на производителя на актуализирана версия на софтуера или решение за заобикаляне на проблема, ако е приложимо.

 **(5)** ИЗПЪЛНИТЕЛЯТ се задължава линиите за заявяване на поддръжка и администриране, посочени в чл. 7, ал. 1, да са отворени и да се обслужват от квалифицирани служители на ИЗПЪЛНИТЕЛЯ без прекъсване в празнични, почивни дни и официални и религиозни празници, в рамките на 24 (двадесет и четири) часа в денонощието, 7 (седем) дни в седмицата, 365 (триста шестдесет и пет) дни в годината.

 **(6)** ИЗПЪЛНИТЕЛЯТ има право:

 1. да иска от ВЪЗЛОЖИТЕЛЯ необходимото съдействие за изпълнение на работата по настоящия договор;

 2. да получава договореното възнаграждение по изпълнението на договора, в

сроковете и при условията на чл. 3 от договора.

**ПРАВА И ЗАДЪЛЖЕНИЯ НА ВЪЗЛОЖИТЕЛЯ:**

 **Чл. 9. (1)** ВЪЗЛОЖИТЕЛЯТ се задължава да заплаща уговореното в чл. 3 възнаграждение.

 **(2)** ВЪЗЛОЖИТЕЛЯТ се задължава да осигури на ИЗПЪЛНИТЕЛЯ и упълномощените от него служители денонощен достъп до собствения си Дата център, както и съществуващите доклади, включващи препоръки за отстраняване на констатирани проблеми и за оптимизации на ИКИ на ВЪЗЛОЖИТЕЛЯ, във връзка с изпълнение предмета на договора, съгласно изискванията на ВЪЗЛОЖИТЕЛЯ и Техническата спецификация.

 **(3)** ВЪЗЛОЖИТЕЛЯТ се задължава да осигури на ИЗПЪЛНИТЕЛЯ права за административен достъп до всички компоненти на ИКИ със съответни персонализирани административни потребителски акаунти и пароли. Предаването на информацията за административните потребителски акаунти и пароли става писмено, с приемо-предавателен протокол до пет (5) работни дни след влизане на договора в сила.

 **(4)** ВЪЗЛОЖИТЕЛЯТ се задължава да осигури условия и работна среда за правилната експлоатация на елементите от ИКИ, съгласно писмените изисквания на производителите на техниката.

 **(5)** ВЪЗЛОЖИТЕЛЯТ се задължава да не променя и да не прави опит да променя хардуерната и софтуерната конфигурация на елементите на ИКИ, без изричното съгласие на ИЗПЪЛНИТЕЛЯ.

 **(6)** ВЪЗЛОЖИТЕЛЯТ има право да изисква и да получава от ИЗПЪЛНИТЕЛЯ точно, качествено и срочно изпълнение на договора и подадените заявки. ВЪЗЛОЖИТЕЛЯТ има право да консултира ИЗПЪЛНИТЕЛЯ и да прави текущи експертни оценки на:

 1. хода на изпълнение на заявките и задачите;

 2. други детайли по изпълнението.

 **(7)** ВЪЗЛОЖИТЕЛЯТ се задължава да потвърди или да даде указания за преработването на изготвения от ИЗПЪЛНИТЕЛЯ доклад по чл. 6, ал. 4 от договора в срок от 5 (пет) работни дни от датата на представянето му.

 **(8)** ВЪЗЛОЖИТЕЛЯТ се задължава да предоставя на ИЗПЪЛНИТЕЛЯ всички свои заявки и указания писмено, по електронен път или по телефон по линиите, посочени в чл. 7, ал. 1.

  **(9)** ВЪЗЛОЖИТЕЛЯТ се задължава да съдейства на ИЗПЪЛНИТЕЛЯ при всички комуникации и контакти с трети страни, свързани с дейностите по изпълнение на услугите по настоящия договор, включително и да упълномощава писмено представители на ИЗПЪЛНИТЕЛЯ пред трети страни за извършване на конкретни дейности, когато това е необходимо.

**НЕУСТОЙКИ:**

 **Чл. 10.** При забава на изпълнението по чл. 1 в сроковете съгласно чл. 8, ал. 3 и съответно приложение № 1 и приложение № 2 от настоящия договор от страна на ИЗПЪЛНИТЕЛЯ, същият дължи неустойка за забава в размер на 0,05% от деня на забавата за всеки просрочен ден от сумата, дължима като месечно възнаграждение съгласно чл. 3.

 **Чл. 11.** При забава на плащането от страна на ВЪЗЛОЖИТЕЛЯ, същият дължи лихва за забава в размер на 0,05 % от деня на забавата за всеки просрочен ден върху дължимата сума, но не повече от 10% от дължимото месечно възнаграждение.

 **Чл. 12. (1)** При неизпълнение на задълженията от страна на ИЗПЪЛНИТЕЛЯ с повече от 10 дни, ВЪЗЛОЖИТЕЛЯТ има право едностранно да развали договора без предизвестие.

  **(2)** При неизпълнение от страна на ВЪЗЛОЖИТЕЛЯ на задължението за изплащане на месечното възнаграждение по чл. 3 с повече от 15 дни, ИЗПЪЛНИТЕЛЯТ едностранно може да развали договора със 7-дневно писмено предизвестие, ако в срока на предизвестието ВЪЗЛОЖИТЕЛЯТ не извърши плащането.

 **Чл. 13.** Изплащането на неустойки не лишава изправната страна по договора да търси обезщетение за вреди и пропуснати ползи над уговорените размери на общо основание.

**ОПАЗВАНЕ НА КОНФИДЕНЦИАЛНА ИНФОРМАЦИЯ:**

 **Чл. 14. (1)** Страните по договора се задължават да опазват по всички възможни начини и чрез всякакви мерки конфиденциална информация, до която получават достъп при изпълняване на предмета на договора.

  **(2)** Страните по договора се задължават да опазват и да не разгласяват пред трети лица конфиденциална информация, свързана с отсрещната страна, без да са получили писмено разрешение за това.

**ПРЕКРАТЯВАНЕ И РАЗВАЛЯНЕ НА ДОГОВОРА:**

 **Чл. 15.** Настоящият договор се прекратява:

 1. с изтичане на срока за изпълнение на договора, съгласно чл. 4;

 2. при настъпване на обективна невъзможност за изпълнение на възложената работа;

 3. с 10-дневно писмено предизвестие на изправната страна за развалянето му при неизпълнение от другата страна.

**ДОПЪЛНИТЕЛНИ РАЗПОРЕДБИ:**

 **Чл. 16.** Страните се задължават да бъдат лоялни една към друга, да не разпространяват информация относно финансовите си взаимоотношения, както и факти и обстоятелства, които биха засегнали интересите на всяка една от тях пред трети лица.

 **Чл. 17. (1)** Страните по настоящия договор следва да отправят всички съобщения и уведомления помежду си само в писмена форма.

  **(2)** За отговорник по изпълнението на договора от страна на ВЪЗЛОЖИТЕЛЯ се определя – ……………………………… – ……………………….., тел. ……………………, e-mail: ……………………………

 **(3)** За отговорник по изпълнението на договора от страна на ИЗПЪЛНИТЕЛЯ се определя ……………………………… – ……………………………, тел. ………………….., e-mail: ……………………….

 **Чл. 18.** **(1)** Споровете между страните, възникнали при и по повод изпълнението на договора и неговото тълкуване, се решават с писмено споразумение, а при непостигане на съгласие, се предявяват пред компетентния български съд.

 **(2)** Страните по този договор могат да го изменят или допълват само по взаимно съгласие, и единствено при наличието на обстоятелствата, посочени в чл. 116, ал. 1 от Закона за обществените поръчки.

 **Чл. 19.** За неуредените по договора въпроси се прилагат разпоредбите на законодателството на Република България.

Настоящият договор се състави и подписа в два еднообразни екземпляра – един за ВЪЗЛОЖИТЕЛЯ и един за ИЗПЪЛНИТЕЛЯ.

Неразделна част от този договор са:

 1. Техническа спецификация на ВЪЗЛОЖИТЕЛЯ – приложение № 1;

 2. Техническо предложение и предлагани ценови параметри на ИЗПЪЛНИТЕЛЯ – приложение № 2

**ВЪЗЛОЖИТЕЛ: ИЗПЪЛНИТЕЛ:**

 **Сергей Цветарски …………………….**

Съгласувано с:

Зам.-председател на НСИ:..…………………….

Гл. секретар на НСИ:……………………………

Директор на дирекция ИСИ:……………………

Началник на отдел ПД:………………………….

Началник на отдел ИКИ:………………………..

Началник на отдел ФСД:………………………..

Изготвил:……………………… - юрисконсулт в отдел ПД